**Záznam zo zasadnutia konzultačnej skupiny pre dunajskú stratégiu**

29.5.2012 Úrad vlády SR Bratislava

Prítomní: podľa prezenčnej listiny

Program stretnutia

1. Informácie o súčasnom stave implementácie dunajskej stratégie (DS)

2. Informácie o príprave návštevy komisára Johannesa Hahna v Bratislave (28. júna 2012)

3. Prehľad plnenia úloh vyplývajúcich z implementácie DS na Slovensku

4. Informácia o činnosti riadiacich skupín

5. Rôzne

K bodu 1

Informáciu o súčasnom stave implementácie DS poskytli riaditeľ odboru prierezových priorít Ladislav Šimko a národný koordinátor pre dunajskú stratégiu Stanislav Opiela. Informovali predovšetkým o posledných medzinárodných stretnutiach k DS v Bukurešti a Berlíne. Zástupcovia EK na týchto stretnutiach apelovali na členské štáty, aby zvýšili úsilie v realizácii konkrétnych krokov na implementáciu DS. Problémy, ktoré boli na stretnutiach spomínané, zahŕňajú nedostatok financií, pasivita riadiacich zložiek a kontaktných bodov.

Poradkyňa predsedu vlády Oľga Algayerová uviedla, že SR by sa mala snažiť maximálne využiť aktivity DS a to najmä v súvislosti so začínajúcimi diskusiami o novom finančnom rámci 2014 – 2020. Poukázala aj na blížiacu sa návštevu komisára Johannesa Hahna v Bratislave.

Ladislav Šimko uviedol, že Komisia vyzýva k podpore koordinátorov prioritných oblastí a národných kontaktných bodov. V budúcom programovacom období bude musieť byť na základe už jestvujúceho konsenzu EK a členských krajín obligatórne v partnerskej dohode popísaný príspevok aktivít k makroregionálnym stratégiám.

V rámci diskusie Ľubomír Falťan s odvolaním na stretnutie, ktoré sa konalo na ministerstve školstva poukázal na to, že pomerne neskoro boli ustanovení koordinátori prioritných oblastí za SR, viazla spolupráca s ministerstvom školstva. Na stretnutí v Bukurešti odzneli sťažnosti na fungovanie riadiacich skupín (steering groups), na ktorých zasadnutiach sa spravidla zúčastňuje menšina zainteresovaných krajín.

Podľa informácií koordinátora PA7 z vnútorných zdrojov členských krajín sa vytvára fond a pri implementácii by sa mal vytvárať tlak na národné agentúry na podporu vedy a výskumu. Sme pasívni, na univerzitách a SAV pretrváva istá rezervovanosť k DS, susedné krajiny sú aktívnejšie a snažia sa mať vplyv.

Podľa informácie koordinátora PA4 v tejto oblasti prebieha spolupráca medzi SR a Maďarskom na dobrej úrovni, maďarská strana je pod novou vládou aktívna.

K bodu 2

28.6.2012 navštívi SR komisár Johannes Hahn. V tejto súvislosti bol spomenutý jeho list adresovaný predsedovi vlády, v ktorom spomína potrebu zapojenia všetkých relevantných rezortov do plnenia akčného plánu pre DS, podporu ľudských zdrojov a podobne.

K bodu 3

Čo sa týka plnenia uznesenia vlády č. 497/2011, bolo konštatované len jeho čiastočné, aj to zväčša formálne splnenie. Bolo skonštatované, že zrejme bude potrebné opätovne požiadať príslušné ministerstvá, aby sa úlohami vyplývajúcimi z tohto uznesenia opätovne zaoberali, prípadne bude potrebné prijať uznesenie nové.

K bodu 4

Jednotliví zástupcovia pracujúci v príslušných riadiacich skupinách DS podali stručnú informáciu o stave implementácie DS v rámci zodpovedajúcich prioritných. Písomné vstupy referujúcich budú zverejnené na webovej stránke DS.

K bodu 5

Bola konštatovaná potreba vzájomného zdieľania informácií (najmä pokiaľ ide o podávanie projektov) a potreba venovať návšteve komisára Hahna náležitú pozornosť.

Zapísal: František Koločány, OPP

Schválili: Ladislav Šimko, riaditeľ OPP; Stanislav Opiela, NKDS

Bratislava 7.6.2012